**Ерейментау ауданы**  – Ақмола облысының шығысындағы әкімшілік бөлініс.

Тарихы
------

Аудан Ақмола округінің құрамында Еркіншілік атауымен (орталығы Торғай қонысы) 1928 жылы қыркүйек айында құрылған еді. Ауданның құрамына Ақмола уезінің Еркіншілік және бұрынғы Ермен болысының бөліктері ауданның аумағына кірді. 1930 жылы таратылғаннан кейін Ақмола округінің аудандары мемлекеттік органдарға бағынышты болған және 1932 жылы жаңадан құрылған орталығы Петропавл қаласындағы Қарағанды облысының құрамына енген еді. 1935 жылдың қаңтар айында аудан орталығы Благодатный ауылына ауыстырылды. 1939 жылы қазан айында аудан Ақмола облысының құрамына берілді.

1948 жылының көктемінде Ерейментау тауының етегінде Ерейментау кенті салынды.

1954 жылдың 11 қыркүйегінде аудан орталығы Благодатный ауылынан Ерейментау кентіне ауыстырылды.

1963 жылдың 2 қаңтарында бұл аудан Ерментау ауданы деп аталды.

Ерментау ауданы 1997 жылының 14 қарашадағы ҚР Президентінің Жарлығымен Ерейментау ауданы деген атауға ие болды.

Халқы
-----

| 1939 | 1959 | 1970 | 1979 | 1989 | 1999 | 2009 | 2021 |
| --- | --- | --- | --- | --- | --- | --- | --- |
|  16158 | ▲44731 | ▲62309 | ▼43245 | ▲45161 | ▼42246 | ▼32236 | ▼25618 |

1999 жылы тұрғындар саны 42246 адам (21471 ер адам және 20775 әйел адам) болса, 2009 жылы 32236 адамды (16133 ер адам және 16103 әйел адам) құрады.

Географиялық орны, жер бедері
-----------------------------

Аудан батысында Біржан сал, Ақкөл, Шортанды, Целиноград аудандарымен және Степногорск қаласымен, солтүстігінде СҚО-ның Уәлиханов ауданымен, шығысында Павлодар облысының Ақтоғай ауданымен және Екібастұз қаласымен, оңтүстігінде Аршалы және Қарағанды облысының Осакаров ауданымен шектеседі.

Ерейментау ауданы Сарыарқаның солтүстік-шығысындағы дала белдемінде, Сілеті, Өлеңті өзендерінің алабында орналасқан. Солтүстік жер бедерінің биіктігі 300 м аспайтын белесті жазық. Оңтүстікке қарай күмбезді, үшкілді төбелер мен жондардан тұратын денудациялық ұсақ шоқылар, оңтүстігі делювийлі-пролювийлі аккумуляттық жазықпен және бойлық бағытта созылған Ерейментау тауымен алмасады. Ауданның жер қойнауында алтын, сүрме, тас көмір, боксит, тұз, әктас, гранит, қиыршықтас, құм кен орындары барланған.

Климаты
-------

Климаты тым континенттік, қысы суық қары аз, жазы ыстық, құрғақ. Ауаның орташа температурасы қаңтарда –16 – 18°С, шілдеде 20 – 21°С. Жауын-шашынның жылдық орташа мөлшері 300 – 350 мм. Оңтүстік-батыстан солтүстік-шығысқа қарай Сілетінің басты салалары – Ащылыайрық (сол), Ақмырза, Кедей, Шилі (оң) және Өлеңті өзендері ағып өтеді. Көлдерінің ірілері: Теңіз, Шолақсор, Жақсытұз, Тамсор, Қарасор, Үлкен және Кіші Шарықты, Көбейтұз, Қоржынкөл (тұщы), Қабыланкөл, Бозайғыр, Әжібай, т.б. Өзен мен көлдер жауын-шашын және жер асты суларымен толығады. Жер асты сулары 30 – 50 м (оңт-нде 100 метрге дейін) тереңдікте кездеседі. Ерейментау бөктерінде суы тұщы әрі мол бұлақтар көп.

Топырағы, өсімдігі мен жануарлар дүниесі
----------------------------------------

Аудан жерінің солтүстік бөлігі сортаңды күңгірт қызыл қоңыр топырақты, оңтүстігі қызыл қоңыр топырақты. Таулы өңірінде қара топырақ, өзен, көл жайылмаларында шалғындық сортаң топырақ қалыптасқан. Даласында бетеге, селеу, қылқан селеу, жусан, шығысында түрлі бұта, сұлыбас, қылқан селеу өседі. Ерейментаудың баурайы мен шатқалдарында қайың, көктерек, тал, қараған, тобылғы, түрлі шөп, сұлыбас, қызғылт селеу, өзен аңғарларында түрлі шөп, астық тұқымдас шалғын өседі. Тауда арқар, елік кездеседі. Аңдардан қасқыр, түлкі, қарсақ, ақ қоян, борсық, суыр, сарышұнақ, ақ қалақ, ақкіс; құстардан қаз, үйрек, тырна, құр, бүркіт, дала қыраны, қаршыға, бөктергі, т.б. мекендейді. Ауданда Ерейментау қорықшасы орналасқан. 

Ірі елді мекендері: Торғай, Майлан, Бестөбе, Павловка, Сілеті. Ауыл шаруашылығына пайдаланылатын жері 1676,4 мың га, оның ішінде егістік 115,6 мың га, шабындық 23,1 мың га, жайылым 1402,3 мың га, орман 17,5 мың га-ны құрайды. Бестөбе, Ешкіөлмес алтын кендерінен алтын өндіріледі. Аудан жері арқылы Астана – Ерейментау – Павлодар, Ерейментау – Айсары темір жол, Астана – Ерейментау – Павлодар, Ерейментау – Бестөбе автомобиль жолдары өтеді.

Ауылдық округтер
----------------

Аудан жеріндегі 33 елді мекен 3 ауылдық, 1 қалалық әкімдік пен 10 ауылдық округке біріктірілген:

| Әкімшілік бірлік | Орталығы | Елді мекендері | Халқы (2009) |
| --- | --- | --- | --- |
| Ақмырза ауылдық округі | Ақмырза ауылы | 2 | 813 |
| Ақсуат ауылдық әкімдігі | Ақсуат ауылы | 1 | 702 |
| Бестоғай ауылдық округі | Бестоғай ауылы | 3 | 911 |
| Бозтал ауылдық округі | Бозтал ауылы | 1 | 810 |
| Ерейментау қалалық әкімдігі | Ерейментау қаласы | 1 | 12518 |
| Еркіншілік ауылдық округі | Еркіншілік ауылы | 2 | 4060 |
| Күншалған ауылдық округі | Күншалған ауылы | 3 | 1150 |
| Қойтас ауылдық округі | Қойтас ауылы | 2 | 470 |
| Майлан ауылдық әкімдігі | Майлан ауылы | 1 | 1826 |
| Олжабай батыр ауылдық округі | Олжабай батыр ауылы | 3 | 1600 |
| Өлеңті ауылдық округі | Өлеңті ауылы | 3 | 1321 |
| Сілеті ауылдық әкімдігі | Сілеті ауылы | 1 | 998 |
| Тайбай ауылдық округі | Тайбай ауылы | 4 | 2180 |
| Торғай ауылдық округі | Торғай ауылы | 6 | 1944 |

Дереккөздер
-----------

1. ↑  Қазақстан Республикасы халқының жынысы және жергілікті жердің типіне қарай саны (2023 жылғы 1 қаңтарға)
2. ↑  Қазақстан Республикасы халқының жекелеген этностары бойынша саны (2022 жыл басына)
3. ↑  Қазақстан почталық индекстері
4. ↑  Ерейментау ауданы тарихы
5. ↑  Ресей империясы,  КСРО халық санақтары
6. ↑  ҚР халық санақтары
7. ↑  2009 жылғы Қазақстан Республикасы халқының Ұлттық санағының қорытындылары. Астана 2011. 1 том


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * к
* т
* ө
Ақмола облысы |
| --- |
|  |
| Орталығы: **Көкшетау**  |
|  |
| Аудандары | 
Ақкөл • Аршалы • Астрахан • Атбасар • Бурабай • Бұланды • Біржан сал • Егіндікөл • Ерейментау • Есіл • Жақсы • Жарқайың • Зеренді • Қорғалжын • Сандықтау • Целиноград • Шортанды | Ақмола облысы байрағы |
|  |
| Облыстық бағыныстағы қалалар | 
Көкшетау • Қосшы • Степногорск |

 |

|  |  |  |  |
| --- | --- | --- | --- |
| 

| * к
* т
* ө
Ақмола облысы Ерейментау ауданы елді мекендері |
| --- |
|  |
| 

 Ақмырза •
 Ақсуат •
 Алғабас •
 Әжі •
 Байсары •
 Балықты •
 Бестоғай •
 Бозтал •
 Елтай •
 Еңбек •
 **Ерейментау** •
 Еркіншілік •
 Жаңажол •
 Жарық •
 Жолбасшы •
 Күншалған •
 Қарағайлы •
 Қаратал •
 Қойтас •
 Қоржынкөл •
 Қызылту •
 Майлан •
 Малтабар •
 Олжабай батыр •
 Сілеті •
 Тайбай •
 Торғай (ауыл) •
 Торғай (станция) •
 Төменгі Торғай •
 Өлеңті (ауыл) •
 Өлеңті (станция) •
 Шакей •
 Ынтымақ 
 |

 |